b"\n_START_ARTICLE_\nCan Ma\xc3\xb1ac\n_START_SECTION_\nArquitectura\n_START_PARAGRAPH_\nLa fa\xc3\xa7ana principal, \xc3\xa9s a dir, la que d\xc3\xb3na al passeig de dintre, consta de quatre plantes: en la planta baixa, hi ha dues obertures quadrangulars. En el primer pis, dues obertures quadrangulars, projectades com a balconades, sustentades per m\xc3\xa8nsules. En el segon pis, es repeteix la mateixa articulaci\xc3\xb3 i soluci\xc3\xb3 constructiva, que trobem en el primer pis, per\xc3\xb2 les obertures s\xc3\xb3n de dimensions m\xc3\xa9s petites. Finalment, el tercer pis, est\xc3\xa0 projectat com a golfes o \xc3\xa0tic._NEWLINE_En aquesta fa\xc3\xa7ana principal, s'observa un gran predomini de rajoles blaves que emmarquen tot l'edifici i que actuen com a cornises de separaci\xc3\xb3 entre els diversos pisos. L'abund\xc3\xa0ncia d'aquestes rajoles blaves, ha provocat que l'edifici sigui conegut, o es guanyi el pseud\xc3\xb2nim de la \xe2\x80\x9ccasa de les rajoles blaves\xe2\x80\x9d. Pel fa a la fa\xc3\xa7ana posterior, \xc3\xa9s a dir la que d\xc3\xb3na al passeig Cortils i Vieta, comporta una distribuci\xc3\xb3 bastant semblant i paral\xc2\xb7lela a la de la fa\xc3\xa7ana principal: quatre plantes, en la planta baixa, hi ha una \xc3\xa0mplia obertura en forma d'arc de mig punt rebaixat. En el primer pis, trobem una gran finestra central, de mig punt rebaixada, amb una llum molt m\xc3\xa9s accentuada i dilatada que no pas la sageta. En els extrems d'aquesta finestra, s'hi disposa un aparell motllurat en forma de capitell que barreja formes humanes i animals. Capitells d'altra banda, sense cap mena de funcionalitat arquitect\xc3\xb2nica i pr\xc3\xa0ctica espec\xc3\xadfica, sin\xc3\xb3 que s\xc3\xb3n dissenyats i projectats com a mer ornament. Finalment, aquesta finestra central, apareix flanquejada per dues finestres min\xc3\xbascules, emmarcades tamb\xc3\xa9 per un joc de motllures._NEWLINE_El segon pis est\xc3\xa0 articulat per la disposici\xc3\xb3 central de tres finestres de mig punt amb columnes i capitells molt austers i senzills. Finalment, cal remarcar, en aquest espai, la pres\xc3\xa8ncia d'un pati, aix\xc3\xad com la poca proliferaci\xc3\xb3 de rajoles blaves, per no dir cap.\n_START_SECTION_\nHist\xc3\xb2ria\n_START_PARAGRAPH_\nAquest immoble \xc3\xa9s una de les darreres mostres amb un cert valor arquitect\xc3\xb2nic que es conserven en aquest primer tram del passeig blanenc, despr\xc3\xa9s d'haver viscut multitud d'hist\xc3\xb2ries: ser testimoni privilegiat de la transformaci\xc3\xb3 arquitect\xc3\xb2nica de la fa\xc3\xa7ana mar\xc3\xadtima de la vila fa temps que viu oblidat i en un estat deplorable. Aquest supervivent de l'especulaci\xc3\xb3 urban\xc3\xadstica, que va experimentar la vila durant la d\xc3\xa8cada dels anys 60 i a principis dels 70, sembla que passi desapercebut per a tothom. Tot i que no es tracta de cap maravella arquitect\xc3\xb2nica, el fet de ser una de les \xc3\xbaltimes construccions \xe2\x80\x9cd'americanos\xe2\x80\x9d que encara resten dempeus, aix\xc3\xad com per la rica hist\xc3\xb2ria de la fam\xc3\xadlia que hi va residir, hauria de ser un motiu suficient per trobar la manera que es conserv\xc3\xa9s i fos restaurada._NEWLINE_Buscant els or\xc3\xadgens d'aquesta casa, ens remuntem a la figura d'Esteve Verdaguer; patr\xc3\xb3 de barca blanenc, mort l'any 1848, el qual va dedicar la seva vida als negocis mar\xc3\xadtims amb les Am\xc3\xa8riques, on va aconseguir una gran fortuna i arribar a ser el propietari d'una important \xe2\x80\x9chacienda\xe2\x80\x9d a Puerto Rico que es dedicava al cultiu de la canya de sucre. A la seva mort, en no conservar hereus directes amb vida, va ser declarada hereva universal la seva n\xc3\xa9ta Obd\xc3\xbalia Verdaguer Teixidor, casada amb el blanenc F\xc3\xa8lix Mass\xc3\xb3 Soler, fundador de les acreditades \xe2\x80\x9cConserves Mas\xc3\xb3\xe2\x80\x9d._NEWLINE_Els cinc fills del matrimoni, Mas\xc3\xb3-Verdaguer, sobretot les tres noies, van mantenir un estret lligam amb Blanes, ja que van participar activament en la vida de la vila, i van escollir Blanes com a segona resid\xc3\xa8ncia. Sembla que la filla gran del matrimoni, Felisa, va rebre com a regal de noces aquesta casa del passeig de mar de Blanes. Felisa s'havia casat amb Santiago Garriga Miquel, i fruit d'aquest matrimoni va n\xc3\xa9ixer Joan Garriga Mas\xc3\xb3, influent pol\xc3\xadtic que va representar Blanes a les Bases de Manresa i va ser membre destacat de la conservadora \xe2\x80\x9clliga Regionalista\xe2\x80\x9d, el primer partit pol\xc3\xadtic catalanista, on va col\xc2\xb7laborar estretament amb Enric Prat de la Riba i Francesc Camb\xc3\xb3. El mateix succeeix amb la pres\xc3\xa8ncia a Blanes de les germanes petites de Felisa, l'Aurora i l'Obd\xc3\xbalia, que tamb\xc3\xa9 van viure en una de les luxoses cases del passeig."